b'\n_START_ARTICLE_\nJosef Zinnbauer\n_START_SECTION_\nPelaajaura\n_START_PARAGRAPH_\nZinnbauer aloitti peliuransa A-juniorina kotiseurassaan FV Wendelsteinissa. Vuonna 1989 h\xc3\xa4n p\xc3\xa4\xc3\xa4si pelaamaan 3. Ligaan, SVG G\xc3\xb6ttingeniin, jossa h\xc3\xa4n pelasi vuoden. Sitten h\xc3\xa4n siirtyi TSV Vestenbergsgreuthiin. Sen j\xc3\xa4lkeen h\xc3\xa4n pelasi kauden SC Bambergissa ja toisen SpVgg Bayreuthissa, kunnes h\xc3\xa4n vaihtoi SSV Ulmiin vuonna 1993. SSV Ulm p\xc3\xa4\xc3\xa4si 2. Bundesliigan karsintoihin, mutta ei p\xc3\xa4\xc3\xa4ssyt nousemaan 2. Bundesliigaan. Zinnbauer vaihtoi t\xc3\xa4m\xc3\xa4n j\xc3\xa4lkeen Bundesligassa pelaavaan Karlsruher SC:hen._NEWLINE_H\xc3\xa4n ei kuitenkaan p\xc3\xa4\xc3\xa4ssyt pelaamaan bundesliigapelej\xc3\xa4 Karlsruhessa, ja vuotta my\xc3\xb6hemmin h\xc3\xa4n siirtyikin 1. FSV Mainziin 2. Bundesliigaan. H\xc3\xa4n pelasi siell\xc3\xa4 yht\xc3\xa4 aikaa Siell\xc3\xa4 h\xc3\xa4n pelasi kauden 1995/1996 ensimm\xc3\xa4isell\xc3\xa4 kierroksella 16 peli\xc3\xa4. H\xc3\xa4n joutui kuitenkin lopettamaan ammattilaisuransa polvivamman vuoksi._NEWLINE_Zinnbauer pelasi Mainzissa yht\xc3\xa4 aikaa Borussia Dortmundin nykyisen p\xc3\xa4\xc3\xa4valmentajan J\xc3\xbcrgen Kloppin ja Eintracht Braunschweigin nykyisen p\xc3\xa4\xc3\xa4valmentajan Torsten Lieberknechtin kanssa.\n_START_SECTION_\nValmentajaura\n_START_PARAGRAPH_\nValmentajauransa Zinnbauer aloitti jo amat\xc3\xb6\xc3\xb6ripelaaja-aikoinaan amat\xc3\xb6\xc3\xb6rijoukkue SK Laufin valmentajana. T\xc3\xa4m\xc3\xa4n j\xc3\xa4lkeen h\xc3\xa4n oli pelaajavalmentajana TSV Wendelsteinissa ja Henger SV:ss\xc3\xa4._NEWLINE_Vuoden 2005 kes\xc3\xa4kuussa Zinnbauerista tuli VfB Oldenburgin valmentaja. Ensimm\xc3\xa4isen\xc3\xa4 vuonna Oldenburg j\xc3\xa4i niukasti toiseksi Niedersachsen-liigassa. Oldenburgilla oli yht\xc3\xa4 paljon pisteit\xc3\xa4 kuin ensimm\xc3\xa4isen\xc3\xa4 olevalla Ramlingen-Ehlershausenilla, mutta Ramlingen-Ehlershausen voitti lopulta paremman maalieron ansiosta. Toisena valmennusvuotena VfB Oldenburg nousi h\xc3\xa4nen johdollaan Oberligaan, joka oli silloinen nelj\xc3\xa4s sarjataso. Oldenburg j\xc3\xa4i kuitenkin karsinnassa pois juuri perustetusta Regionalligasta. Oldenburg j\xc3\xa4i Oberligaan, josta tuli viides sarjataso. Kaudella 2008/2009 Oldenburg voitto Oberligan mestaruuden. Regionalligan karsinnoissa Oldenburg voitti ensimm\xc3\xa4isen pelin Goslarer SC:t\xc3\xa4 vastaan 1:0. Fanien pettymykseksi Oldenburg kuitenkin h\xc3\xa4visi toisen pelin 1:2. Seuraavalla kaudella Oldenburg j\xc3\xa4i edelleen t\xc3\xa4p\xc3\xa4r\xc3\xa4sti Oberligaan, ja Zinnbauer joutui j\xc3\xa4tt\xc3\xa4m\xc3\xa4\xc3\xa4n pestins\xc3\xa4 Oldenburgin valmentajana kauden 2009/2010 lopussa._NEWLINE_11. tammikuuta 2011 Zinnbauerista tuli entisen seuransa Karlsruher SC:n apulaisvalmentaja. Kun Markus Kauczinskista tuli Karlsruher SC:n p\xc3\xa4\xc3\xa4valmentaja 27. maaliskuuta 2012, Zinnbauer sai paikan Karlsruher SC:n U21-joukkueen valmentajana. Kev\xc3\xa4\xc3\xa4ll\xc3\xa4 2012 Karlsruher SC:n edustusjoukkue tippui 2. Bundesliigasta 3. Ligaan, mink\xc3\xa4 vuoksi my\xc3\xb6s U23-joukkue tippui yht\xc3\xa4 sarjatasoa alemmas, Oberligaan, vaikka oli sijoittunut kaudella viidenneksi. T\xc3\xa4m\xc3\xa4 johtui siit\xc3\xa4, ett\xc3\xa4 saman seuran kahden joukkueen pit\xc3\xa4\xc3\xa4 pelata v\xc3\xa4hint\xc3\xa4\xc3\xa4n kahden sarjatason p\xc3\xa4\xc3\xa4ss\xc3\xa4 toisistaan.  Zinnbauerin sopimus Karlsruher SC:ss\xc3\xa4 p\xc3\xa4\xc3\xa4ttyi kauden 2013/2014 j\xc3\xa4lkeen. _NEWLINE_Vuonna 2014 Zinnbauer suoritti my\xc3\xb6s UEFA-Pro-lisenssin._NEWLINE_1. hein\xc3\xa4kuuta 2014 Zinnbauerista tuli Hamburger SV:n U23-joukkueen p\xc3\xa4\xc3\xa4valmentaja. Joukkue oli edellisell\xc3\xa4 kaudella melkein tippunut Regionalligasta. Zinnbauerin johdolla joukkue teki kuitenkin Regionalligan enn\xc3\xa4tyksen voittamalla kahdeksasta ensimm\xc3\xa4isest\xc3\xa4 pelist\xc3\xa4 kaikki, maalierolla 27:5._NEWLINE_16. syyskuuta 2014 Hamburger SV erotti p\xc3\xa4\xc3\xa4valmentajansa Mirko Slomkan jo kolmen bundesliigapelin j\xc3\xa4lkeen joukkueen ollessa taulukon viimeisell\xc3\xa4 sijalla ja ilmoitti, ett\xc3\xa4 U23-valmentaja Zinnbauer siirtyy valmentamaan edustusjoukkuetta toistaiseksi. 27. lokakuuta 2014 Hamburger SV solmi Zinnbauerin kanssa valmentajasopimuksen vuoteen 2016 asti. Zinnbauer siirtyi viiden kuukauden sis\xc3\xa4ll\xc3\xa4 viidennelt\xc3\xa4 sarjatasolta 1. Bundesliigaan. Zinnbauerin johdolla HSV:n peliesitykset eiv\xc3\xa4t parantuneet ja joukkue j\xc3\xa4hmettyi putoamisviivan alapuolelle. Lopulta seurajohto painoi toistamiseen paniikkinappulaa 22. maaliskuuta 2015 ja erotti Zinnbauerin. _NEWLINE_Kauden 2015/2016 alusta Zinnbauer toimii j\xc3\xa4lleen Hamburger SV:n U23-joukkueen p\xc3\xa4\xc3\xa4valmentajana. Syyskuussa 2015 Zinnbauer j\xc3\xa4tti HSV:n organisaation ja siirtyi Sveitsin liigassa h\xc3\xa4nnille juuttuneen FC St. Gallenin p\xc3\xa4\xc3\xa4valmentajaksi kolmivuotisella sopimuksella. Zinnbauerin johdolla St. Gallen s\xc3\xa4ilytti sarjapaikkansa ja oli kauden 2015/16 p\xc3\xa4\xc3\xa4tteeksi Sveitsin liigan seitsem\xc3\xa4s. Kaudella 2016/17 St. Gallen juutti j\xc3\xa4lleen sarjan h\xc3\xa4nt\xc3\xa4p\xc3\xa4\xc3\xa4h\xc3\xa4n ja kev\xc3\xa4\xc3\xa4n viiden ottelun tappioputki koitui lopulta saksalaisen kohtaloksi, ja h\xc3\xa4n sai potkut seurasta toukokuun alussa 2017.\n_START_SECTION_\nUra liikemiehen\xc3\xa4\n_START_PARAGRAPH_\nJalkapallouransa lis\xc3\xa4ksi Joe Zinnbauer on my\xc3\xb6s menestyv\xc3\xa4 liikemies. H\xc3\xa4n suoritti jo jalkapallouransa alussa vakuutusmyyj\xc3\xa4n koulutuksen. 22-vuotiaana h\xc3\xa4n perusti finanssialan yrityksen , jonka omistaja h\xc3\xa4n on edelleen. Yritys tarjoaa palveluita kiinteist\xc3\xb6- ja vakuutusalalla. Yrityksens\xc3\xa4 ansiosta Zinnbauerista tuli jo parikymppisen\xc3\xa4 miljon\xc3\xa4\xc3\xa4ri. Frankfurter Allgemeine Zeitung kertoi yrityksen liikevaihdon olleen jo silloin 70 miljoonaa D-markkaa. Zinnbauer on omistanut my\xc3\xb6s discoja ja ravintolan yhdess\xc3\xa4 veljens\xc3\xa4 kanssa. H\xc3\xa4n v\xc3\xa4litti my\xc3\xb6s veljens\xc3\xa4 kanssa jalkapallonpelaajia.\n_START_SECTION_\nMuuta\n_START_PARAGRAPH_\nZinnbauer on urheiluautojen yst\xc3\xa4v\xc3\xa4. H\xc3\xa4n osti jo 21-vuotiaana Ferrari 308 GTS:n, ja lis\xc3\xa4ksi h\xc3\xa4nell\xc3\xa4 on Porsche Carrera ja Mercedes SL.'